Manises posa en marxa un pla de xoc per a intensificar la neteja del municipi
09 de maig de 2024

• Es divideix el nucli urbà en 16 sectors i les tasques es duran a terme fins al 31 de maig

Manises, 9 de maig de 2024.- L’Ajuntament de Manises, mitjançant la Regidoria de Medi Ambient, ha posat en marxa aquesta setmana un pla de xoc de neteja per sectors al nucli urbà, el qual inclou aigualeig mecànic i manual, fins i tot en les zones d’aparcament de vehicles, així com un reforç de les tasques d’agranament i la desinfecció de contenidors, zones infantils i mobiliari.

En paraules del regidor de Medi Ambient de l’Ajuntament de Manises, Rafael Mercader, “amb la posada en marxa d’aquest pla de xoc per sectors per a intensificar la neteja de la localitat estem donant una resposta efectiva a una de les principals preocupacions de la ciutadania de Manises, que és el correcte manteniment i desinfecció de l’espai públic”. “Es tracta d’una mesura per a reforçar l’actual servei de neteja viària, de carrers, places, parcs i jardins del municipi”, ha afegit l’edil.

Aquesta acció de xoc es duu a terme amb diferents mitjans i tècniques, entre els quals es destaca l’aigualeig tant mecànic com manual de carrers i voreres amb el camió. A més, es disposa de dos equips d’aigua a alta pressió per a la higienització de punts de contenidors i zones infantils, així com amb el seu corresponent personal de reforç. També s’amplien els treballs d’agranament mecànic implementant una segona màquina agranadora. Finalment, la neteja viària també millorarà amb un intensiu d’agranament manual i dos màquines bufadores.

Seguint aquest pla, la neteja de xoc de la via pública per sectors es realitza de dimarts a divendres i es preveu que es prolongue fins al 31 de maig. Per a la seua organització, s’ha dividit el nucli urbà de Manises en 16 zones, la qual cosa facilita el treball del personal i la posada en marxa de la maquinària necessària. Dimarts passat 7 de maig es va començar pel sector número 1 i es continuarà per la resta de circumscripcions de forma ordenada i progressiva, amb una zona assignada a cada dia. No obstant això, es prestarà especial atenció als punts amb major afluència de cada sector.